google/wiki40b huggingface dataset:
Oruro

Historie

Området ble bosatt i 1595 av spanjoler som var interesserte i områdets sølvforekomster, og byen ble grunnlagt av spanjoler som ønsket å gjøre den til sentrum for sølvgruvedrift i Uros-regionen. På den tiden het byen Real Villa de Don Felipe de Austria, etter den spanske monarken Filip III. Da sølvforekomstene ble oppbrukt, ble byen forlatt, men på slutten av 1800-tallet ble byen gjenopprettet, nå som et tinngruvesenter. I en periode var gruven La Salvadora den viktigste kilden for tinn i verden. Gradvis tok også denne forekomsten slutt, og Oruro opplevde igjen en nedgang. I dag har byen et årlig karneval som tiltrekker seg en stor mengde turister og anses som et av de viktigste kulturelle arrangementene i Sør-Amerika.
Byen har fått sitt navn etter indianerstammen Uru-Uru.
Union (album)

Bakgrunn

Både ABWH og Yes var i gang med innspilling av nytt materiale da plateselskapet forlangte større blest rundt Yes-navnet. Chris Squire kontaktet Jon Anderson for å diskutere hva som kunne gjøres, og ideen om å slå sammen de to bandene til ett stort «mega-Yes» på åtte personer dukket snart opp. Det skulle bli en vanskelig prosess å få prosjektet i havn, og sluttresultatet ble ikke like godt mottatt av musikerne. Rick Wakeman har sagt utallige ganger at han hater albumet, og Steve Howe er nesten like misfornøyd. Bill Bruford følte han var blitt lurt med inn i Yes igjen, og ville heller fortsette innspillingen av et rent ABWH-album (med arbeidstittel Dialogue).
Hovedprodusent Jonathan Elias har blitt kraftig kritisert for at han hyret inn så mange studiomusikere, men i ettertid er det lett å forstå at det var nødvendig for i det hele tatt å få ferdigstilt albumet. Forestillingen om åtte glade musikere som samarbeider om et mesterverk forble en forestilling. I realiteten var samarbeidet begrenset til at det er Jon Anderson som er vokalist på samtlige spor, samt at Chris Squire synger bakgrunnsvokal på et par av «ABWH»-låtene.
Selv om Union fikk negative kritikker og solgte dårlig, ble den påfølgende «storbands»-turneen en kjempesuksess som ga mange håp om store ting i fremtiden. Dette er det første Yes-albumet Billy Sherwood er involvert i, som produsent og studiomusiker. Han skulle senere bli med i bandet som fulltids-medlem en kort periode. Etter at Union-turneen var over sluttet Wakeman, Bruford og Howe, og dette er det siste Yes-albumet der Bruford medvirker. Howe og Wakeman returnerte til bandet i 1996. I januar 2011 ble Union Live, med opptak fra konserter under Union-turneen, gitt ut på CD og DVD.
Edwards syndrom

Årsak

Trisomi 18 kommer av tilstedeværelsen av tre – i stedet for to – kromosom 18 i cellene til et foster eller spedbarn. Det ekstra kromosomet oppstår som regel før unnfangelsen. Ett friskt egg eller spermie inneholder 23 individuelle kromosomer, en til hver av de 23 kromosomparene som trengs for å lage en frisk celle med 46 kromosomer. Ett ekstra kromosom kan oppstå i en av disse cellene (egg eller spermie) og skaper konflikt når kromosomparene skal bindes i dattercellen (fosteret). Dette kalles non-disjunction. Befruktning av et egg eller en spermie som inneholder et ekstra kromosom 18 resulterer i trisomi 18.

Presentasjon

Det er denne ekstra biten med arvemateriale som skaper alle misdannelsene som er spesifikke for individer med Edwards syndrom. Siden cellene inneholder ekstra informasjon gjør dette at fosteret ikke vil utvikle seg normalt. Dette resulterer i misdannelser som lav fødselsvekt, liten og unormal hodeform, liten kjeve og munn, ørene satt lavt på hodet og knyttede never med overlappende fingre. Spedbarn med Edwards syndrom har som regel hjertefeil og feil ved funksjonene til andre organer, slik at kroppens viktigste systemer er påvirket.
Fostere med Edwards syndrom utvikler seg også sakte. Av denne grunn har spedbarn med Edwards syndrom som har klart seg gjennom hele svangerskapet de samme problemer som premature barn. Dette kan være puste- og spiseproblemer som de kan få behandling for. Selv med denne hjelpen dør de fleste barn med Edwards syndrom innen kort tid.

Prognose

Veldig få barn med Edwards syndrom overlever, og omtrent halvparten dør in utero. Av de som overlever svangerskapet, vil bare 50% leve til 2 måneder, mens 5 – 10% overlever det første året. De hyppigste dødsårsakene er pusteproblemer og hjertesvikt. Det er umulig å gi en eksakt prognose for barn med Edwards syndrom under svangerskapet eller som nyfødt. Siden store kirurgiske inngrep som regel ikke blir utført på barn med Edwards syndrom, er det vanskelig å angi en prognose for hva overlevelsesraten ville vært hvis de ble behandlet som genetisk friske barn. Grunnen til denne tilbakeholdenheten med behandling er at barn med Edwards syndrom er så sterkt funksjonshemmet og lite utviklet at de ikke vil overleve behandlingen.

Hyppighet

Hyppigheten til Edwards syndrom er ~ 1:3000 unnfangelser og 1:6000 fødsler, siden ca. 50% ikke overlever svangerskapet. Selv om kvinner i 20- og 30-årene kan unnfange barn med Edwards syndrom, er det en økt risiko å få et barn med Edwards syndrom ettersom kvinnens alder øker.

Variasjoner

I noen få tilfeller har bare noen av cellene i kroppen til barnet ett ekstra kromosom 18, som gir en blanding av friske celler og celler med Edwards syndrom. Dette kalles mosaic Edwards syndrom. Enda mer sjelden er det når en del av kromosom 18 bli knyttet til et annet kromosom (translocated). Individer med dette har ett kromosompar 18 pluss noe arvemateriale fra kromosom 18 knyttet til et annet kromosom, for eksempel kromosom 16. Med slike varianter av Edwards syndrom har de en mildere trisomi, som igjen resulterer i noe mildere misdannelser.
Silent Night, Deadly Night

Kontroversen og mottak

Silent Night, Deadly Night var en av de mest kontroversielle filmene på 1980-tallet fordi morderen er kledd som julenissen.  PTA kjempet for å få denne filmen fjernet fra teatrene på grunn av at den tok for seg følsomme emner som tenåringssex, katolsk oppdragelse i det som kunne tolkes som kritisk tone og traumatiserte barn.
I Norge ble filmen totalforbudt da filmsensuren ble satt.
Nordstrand-ulykken

Hendelsesforløp

I undersøkelsene etter ulykken ble det funnet ut at stengekranene for bremsesylinderne stod i feil stilling da skiftelokomotivet forlot NSBs område i Lodalen. Skiftelokomotivet hadde dermed ikke fungerende trykkluftbremser, men kun elektrodynamiske bremser og to parkeringsbremser. Ved Rosenholm holdeplass ble parkeringsbremsen koblet ut og lokomotivet begynte dermed å rulle bakover. På denne lokomotivtypen virker ikke de elektrodynamiske bremsene når toget beveger seg bakover, så lokomotivføreren hadde dermed ingen mulighet til å få stoppet lokomotivet, slik at ulykken ble et faktum.
I den første rettssaken i Oslo byrett etter ulykken ble lokomotivføreren på skiftelokomotivet tiltalt for å ha opptrådt uaktsomt, men han ble frikjent da det kom frem at han hadde arbeidet under stressende forhold (underbygget av forsinkelser) og fordi typekurset for lokomotivtypen ikke var tilfredsstillende nok. I tillegg var tekst på lokomotivets stengekraner på nederlandsk språk, samtidig som innstillingene av disse var motsatt av andre typer skiftelokomotiver som da var i tjeneste hos NSB.
Denne første rettssaken ble siden anket til Høyesterett av påtalemyndighetene på grunnlag av at byretten hadde lagt til grunn en for mild aktsomhetsnorm, noe Høyesterett sluttet seg til. Da saken kom opp igjen i byretten i 1996 ble lokomotivføreren dømt, men han slapp å sone dommen samt å betale saksomkostningene. Som følge av brudd på Arbeidsmiljøloven med hensyn til mangelfull merking av stengekranene ble NSB idømt et forelegg på 150 000 kroner.
Karate under Panamerikanske leker 2015

Karate under Panamerikanske leker 2015. Karate var en av sportene under de Panamerikanske leker 2015 i Toronto i Canada. Karatekurransene ble avviklet 23. til 25. juli 2015. Det ble konkurrert i fem vektklasser for menn og fem for kvinner. Fjorten nasjoner var representert med tilsammen 80 utøvere. De tapende semifinalistene fikk bronsemedaljer.
Mahdia

Mahdia er en by i Tunisia. Den ligger øst i Tunisia ved kysten til Middelhavet. Byen har 45  977 innbyggere (2004). Hovednæringene er fiske og fiskeindustri. Mahdia ble grunnlagt i 921 av kalifen Ubayd Allah al-Mahdi Billah (873-934), grunnleggeren av fatimiddynastiet. Noen få bygninger fra 900 og 1000 tallet er bevart.
Aploderus caelatus

Utseende

En middelsstor, bred og ganske kraftig, mørkbrun til svart kortvinge. Hodet er stort, tydelig bredere enn pronotum, omtrent sekskantet med store, framstrakte kjever. Fasettøynene er ganske små. Pronotum er betydelig bredere enn langt, nokså smalt ved roten men kraftig utvidet forover, bredest i fremre del. De har en del punktgroper som ikke er spredt jevnt utover men samlet i fire grupper, områdene mellom disse gruppene blanke. Dekkvingene er nær dobbelt så lange som og betydelig bredere enn pronotum, med avrundede "skuldre" og parallelle sider, fint og ganske tett punkterte. Bakkroppen er avlang, litt smalere ved roten enn lenger bak. Beina er nokså korte, gulaktige, leggene med pigger på utsiden.

Levevis

I ilkhet med mange andre Oxytelinae er denne arten knytte til møkk.

Utbredelse

Arrten forekommer i neste hele Europa, også i Nord-Afrika og den nordlige delen av Asia.
Vagnfjorden

Vagnfjorden (nordsamisk: Bárdevuotna) er en fjordarm av Varangerfjorden i Sør-Varanger kommune i Finnmark. Fjorden har innløp mellom Bárdevuonjárga i vest og Vagnfjordholmen i øst og strekker seg to kilometer sørover til enden av fjorden.
Det er ingen bosetninger ved fjorden.
Bill Evans (pianist)

Utdanning og personlig liv

Evans ble født i New Jersey. Han studerte klassisk komposisjon ved Southeastern Louisiana University og the Mannes School of Music. I 1955 flyttet han til New York etter å ha bestemt seg for å satse på jazz fremfor klassisk fremføring. I 1958 begynte han å spille sammen med Miles Davis. Han var den eneste hvite i sekstetten, og skal ha hatt stor innflytelse på gruppens spillestil. I 1959 spilte Davis' band inn Kind of Blue, det mest solgte jazz-albumet gjennom tidene. På denne tiden arbeidet han også sammen med Chet Baker for albumet Chet.

Rusbruk

Evans ble avhengig av heroin på 50-tallet. Han var avhengig i over 30 år, frem til sin død. Etter hans gode musikerkollega Scott LaFaros død i en bilulykke i 1961 ble Evans svært deprimert, og begynte etterhvert også med kokain, etter å ha forsøkt å slutte med heroin. Ettersom årene gikk ble Evans helse verre og verre som følger av hyppigere rusbruk. Han døde i 1980 i New York som følger av alvorlige helseplager, hovedsakelig ubehandlet hepatitt.
Yagisawa vannkraftverk

Yagisawa vannkraftverk er et vannkraftverk i elva Tone nord i prefekturet Gunma i Japan. Dette er et såkalt pumpekraftverk som har en installert kapasitet på 240 MW. Det stod ferdig i 1965, og ligger nord for det langt større Tamahara vannkraftverk. Yagisawa-demningen er en buedam i betong, 131 meter høy og med et reservoar på inntil 2,04 millioner m³ volum. Det nedre reservoaret er naturlig og ikke oppdemmet. Anlegget opereres av Tokyo Electric Power Company.
Guðríður Símonardóttir

Tilbake til Island

Hjemme igjen i Island, vanket det både fordommer og ukvemsord, og paret måtte kjempe for deres nye ekteskap og tro. Guðríðurs tidligere mann var død ikke lenge før deres ankomst. Hun kunne dermed ikke lastes for bigami. Derimot var det ikke velsett at Guðríður var nesten dobbelt så gammel som sin nye mann. I folkets øyne var hun, etter oppholdet i den muslimske verden både en hedning og en skjøge, og mottok i den forbindelse tilnavnet Tyrkja-Gudda. Paret bosatte seg på Bolafótur i Ytri-Njarðvík, hvor Hallgrímur tok seg ikkeboklig arbeide. Etter flere år fikk han omsider et prestekall ved Hvalsnes kirke, og senere Saurbær ved Hvalfjarðarströnd. Her ble paret bedre mottatt, og Hallgrímur skrev her sine berømte pasjonshymner.
De fikk sammen barna Guðmundur og Steinunn, som begge døde unge, samt Eyjólfur som nådde voksen alder. Hallgrímur døde den 27. oktober 1674 av spedalskhet, mens Guðríður overlevde ham med åtte år.
Alstom Citadis

Citadis er en lavgulvs trikkemodell fra Alstom i La Rochelle i Frankrike og Barcelona i Spania. Totalt er 1140 Citadis-trikker i bruk i alt 28 byer,blant annet ved trikken i Melbourne, Luas bybanen i Dublin og trikken i Paris.

Citadis versjoner

Citadis finnes i forskjellige versjoner, delvis lavgulv og 100% lavgulv med varierende antall vogner/seksjoner.
Tikehau

Tikehau er en atoll i Tuamotuøyene i Fransk Polynesia. Den tilhører kommunen Rangiroa. Folketellingen i 2012 viste et innbyggertall på 540. Tuherahera er viktigste landsby.
Atollen har oval form. Den er 27 km lang og 19 km bred og har en lagune på om lag 461 km².
Flyplassen ligger ved Tuherahera.
Acanthops falcata

Utseende

Arten er middelsstore og slanke knelere. De kjennes lettest på at forbeina er påfallende lange (minst så lange som mellom- og bakbein). Antennene er trådformede og forholdsvis korte. Fasettøynene er mer eller mindre utstående, ofte spisse. Pronotum er mye lengre enn bredt. Forbeina er kraftige, lårene likevel mindre fortykket enn hos de fleste andre knelere. Forlårene- og -leggene har pigger på undersiden og griper mot hverandre for å holde byttet fast, som vanlig hos knelere. Forleggen har en krum, skarp spisstorn. Mellom- og bakbeina kan ha utvidete lår og legger, men føttene er slanke. Vingene er ganske variable og kan være reduserte. Forvingene er vanligvis hornaktige, av ulike form.
Apterodemidea

Utseende

En middelsstor, blank, oval, lyst rødbrun oldenborre. Pronotum har en mørk flekk bak i midten, dekkvingene en avlang, mørk flekk langs hver side. Oversiden er hvelvet uten påfallende hår.

Utbredelse

Arten er beskrevet fra Paraguay.
La novia (sang)

«La novia» (Engelsk tittel: «The Wedding». Noen ganger kreditert som «The Wedding (La novia)») er en argentinsk sang med melodi av Joaquin Prieto og engelsk tekst av Fred Jay, som ble inkludert på Julie Rogers' EP-plate i 1964. Den hadde også tittelen The Wedding. Sangen har vært på forskjellige samlealbumer i årene etter at den den ble utgitt.

Opprinnelse

Joaquin Prieto, en argentinsk musiker, skrev og spilte inn en sang i 1960 som han kalte «La novia» (Bruden).
Både den originale spanskspråklige versjonen og en engelsk oversettelse av Fred Jay ble snart velkjent i Europa og i USA, og tallrike artister spilte inn versjoner av sangen i begynnelsen av 1960-årene.
Blant de artistene som spilte inn versjoner av «The Wedding» på denne tiden er Anita Bryant og Malcolm Vaughan.

Rogers' versjon

Julie Rogers hørte sangen da hun arbeidet i Spania i begynnelsen av 1960-årene og i 1964 var hun vokalist hos bandlederen Terry Foster.
Etter å ha spilt inn en versjon av sangen «It's Magic» og utgitt den som sin debutsingle, foreslo Rogers «The Wedding» som dens oppfølger, siden det var en sang hun mintes fra sin tid i Spania.
Singlen Mercury 72332 ble utgitt av Jule Rogers with Johnny Andthey and His Orchestra and Chorus i Storbritannia i august 1964, og var hennes første sang på den britiske singlelisten. Den klatret støtt på listen og lå på en tredjeplass i oktober og november det året.
Rundt denne tiden ble Rogers' innspilling utgitt i USA. Den nådde en tiendeplass på den amerikanske Billboard Hot 100-singlelisten og lå tre uker på toppen av Billboard Middle-Road Songs-liste (senere kjent som Adult Contemporary-listen).
Sangen nådde også toppen av australske Kent Music Report og ble også en slager i andre land.
I midten av 1970-årene ble det anslått at mer enn syv millioner eksemplarer av sangen hadde blitt solgt og i mange år etter sin utgivelse har den vært et populært valg på bryllupsseremonier verden over.

Norsk versjon

C.C. Bøyesen og Jack Billy har skrevet en norsk tekst. I Bøyesens versjon bærer den tittelen «Kjærlighetsklokkene». Billys versjon heter «Nå og for alltid».
I Pia Skaars versjon er Rero er kreditert sammen med Joaquin Prieto som opphavsperson til «La novia». Det er ikke kjent om han har skrevet en norsk tekst.
M*A*S*H sesong 3

Episodene fra sesong 3 (1974–1975) av TV-serien M*A*S*H
Norgesmesterskapet i orientering 1998

Norgesmesterskapet i orientering 1998 bestod av flere arrangementer som i 1998 kåret norgesmestere i orientering.
Hovedmesterskapet ble arrangert i Stjørdal og Levanger 27.-30. august. Kongepokalene ble vunnet av Hanne Staff og Bernt Bjørnsgaard.
Timesirkel

Timesirkelen til en himmelobjekt er storsirkelen gjennom objektet og himmelpolene. Den står vinkelrett på himmelekvator.
Stiklestad

Stiklestad (gammelnorsk Stiklastaðir, den lokale uttalen er stekksta) er et sogn og fire gårder i Verdal i Trøndelag. Sognets kirke er Stiklestad kirke som står på Stiklestad. Stedet er mest kjent for slaget på Stiklestad 29. juli 1030 da den kristne vikingkongen Olav den hellige ble drept. Slaget oppfattes ofte som innføringen av kristendommen i Norge.

Slaget på Stiklestad

I Slaget på Stiklestad i 1030 falt kong Olav II Haraldsson (seinere kjent som Olav den hellige). Den døde kongen ble gravlagt i Nidaros, og helgenkåret der 3. august 1031. St. Olavs skrin i Nidaros domkirke var et viktig nordisk valfartssted fram til reformasjonen i 1537. Til minne om slaget og helgenkongen framføres på Stiklestad hver sommer Spelet om Heilag Olav, en dramatisk fremstilling av det som skjedde den siste tide frem mot Kongens død. Spelet om Heilag Olav hadde urpremière 29. juli 1954.

Olavsstøtta

Olavsstøtta ble reist av stiftsamtmannen i Trondheim, baron Frederik Adeler (1764–1816). Den ble tegnet av Ole Lyng, kaptein, seinere oberst, og hogd i dansk sandstein og italiensk marmor av Nicolai Dajon (1748–1823), professor ved kunstakademiet i København.
Olavsmonumentet er plassert på «Olavshaugen» på Øver-Stiklestad med utsyn over Stiklestadsletta der Stiklestad kirke fra 1180 ligger mot vest og museet ligger mellom støtta og kirken. Ifølge tradisjonen er monumentet reist på stedet der skuret som Olav ble lagt i etter at han falt, skal ha ligget. Det første steinmonumentet på dette stedet var et minnesmerke av teglstein med kors øverst. Dette ble reist i 1710 og omtalt som Lemfortstøtta eller St. Olufs Kors. Før dette igjen hadde det på samme sted  i flere hundre år stått et trekors med et jernkors på toppen. Lemfortstøtta fra 1710 ble beholdt ved sida av Olavsstøtta fram til 1880-tallet.

NS-monumentet

NS-monumentet ble reist på Stiklestad av Nasjonal Samling i 1944. Etter frigjøringen i 1945 ble det veltet ned i en grøft og dekket til med jord. Bautaen, som ble laget av billedhuggeren Wilhelm Rasmussen, ble innviet av Vidkun Quisling.

Stiklestad Nasjonale Kultursenter

På stedet ligger Stiklestad Nasjonale Kultursenter (SNK) som blant annet omfatter et bygdemuseum, friluftsscene, det rekonstruerte langhuset Stiklastadir,  konferansehotell og restaurant. 
Stiklestad kirke er en romansk langkirke fra 1180. Som en del av anlegget finnes også det katolske St. Olavs kapell, det ortodokse Hellige Olavs kapell
I nærheten finnes flere gravfelt og Stiklestad barneskole.
Hengning

Med hengning menes i alminnelighet en forårsakelse av et menneskes død gjennom strammende sammensnøring av halsen inntil kvelning eller brudd på nakken, for det meste med et tau knyttet i en renneløkke, under innflytelse av den hengte personens egen legemsvekt i svevende posisjon over bakken ved et av tauet avbrutt fall. Hengning er blant de hyppigste og mest utbredte selvmordsmetodene såvel som henrettelsesmåtene. Som henrettelsesart er den kjent tilbake til Perserriket, og er fortsatt mulig å bruke i to amerikanske delstater, Washington og New Hampshire, og i flere asiatiske land, f.eks. Japan og Singapore. Videre kan ufullbyrdet hengning anvendes som torturmiddel og behøver ikke også å bevirke den hengtes død.

Rettslige henrettelsesmetoder

Det finnes to hovedmetoder: sakte hengning og hengning med fall. Den førstnevnte er den eldste typen, og utføres ved at den dømte enten heises opp eller dyttes ut fra en avsats uten at det er noen nevneverdig fallhøyde. Ved bruk av denne metoden inntreffer døden som en følge av en kombinasjon av kvelning og mangel på blod (og dermed oksygen) til hjernen, noe som fører til hjertestans. Det kan ta flere minutter før bevisstløshet inntrer, og det finnes eksempler på personer som er brakt tilbake til bevissthet etter opptil 15 minutter.
Hengning med fall ble innført i det 19. århundre. Repet er slakt, og den dømte dyttes ned fra en plattform eller faller gjennom en luke. Fallhøyden, kombinert med hvordan repet er lagt om halsen på den dømte, fører til at nakken knekker, og døden inntreffer umiddelbart i den grad utregningene har vært korrekte. Dersom fallhøyden er for liten, vil personen i stedet dø av kvelning, noe som tar lengre tid. Dersom fallhøyden er for stor, er det risiko for at hodet blir skilt fra kroppen, noe det finnes flere historiske eksempler på.
Kenji Kitahara

Karriere

Kenji Kitahara startet sin profesjonelle karriere i Omiya Ardija i 1999. Han har også spilt for Mito HollyHock.
Nina Katrine Brandt

Karriere

Under NM i friidrett 2003 fikk hun sølv på 400 meter. Under NM i 2008 ble det fire medaljer; bronse på 200 meter, gull på 4 x 400 m stafett for Steinkjer FIK, gull på 4 x 800 meter stafett og sølv på 1000 meter stafett (100 m + 200 m + 300 m + 400 m). 
Under NM 2009 på Lillehammer fikk hun fem medaljer; individuelt fikk hun sølv på 200 meter og bronse på 400 meter. I tillegg ble det tre stafettmedaljer; bronse på 4 x 100 meter, gull på 4 x 400 meter og sølv på 4 x 800 meter. 
I 2010 vant hun sitt første individelle NM-gull. Hun vant 200 meter under NM i Sandnes, på tiden 24,44. Hun fikk også sølv på 400 meter, bak Stine Meland Tomb. I tillegg fikk Steinkjer FIK bronse på 1000 meter stafett.
Ammestua

Ammestua ved Alstadhaug prestegård og Alstadhaug kirke i Levanger er et fredet hus. Bygningen har hatt en rekke funksjoner, og er sjelden som bygningstype i Nord-Trøndelag. Bygget skal ha stått i prestegårdstunet allerede i 1684, men nøyaktig hvor gammelt huset er, vet man ikke. Bygningen hørte til Alstadhaug prestegård og har hatt mange funksjoner, som gjeste- og lagerfunksjon i andre etasje, og masstue og ammestue i første etasje. Bygdebokforfatteren Nils Hallan antar at det kan ha vært bygget som gjestehus ved prestegården.  Navnet har det fra sin funksjon som ventestue for dåpsfølger.
Stua bærer i dag et skilt der det står "Ammestuggu 1747". I 1907 ble huset revet, da det skulle bygges ny prestebolig. Det ble ikke satt opp igjen før i 1927, og da i utkanten av kirkegården – ved veien til Nesset. Det ble nå benyttet som bygdemuseum. Fra 1972 og utover ble Ammestua restaurert av Skogn museumslag.
Fylkesvei 2976

Fylkesvei 2976 går mellom Foldvik og Huken i Larvik kommune. Veien er 1,9 km lang.
Frem til 2019 hadde veien betegnelsen  Fylkesvei 58.
Vottholla

Vottholla er ei ubebodd, brattlendt vik på Senja i Troms, under fjellet Hovda like vest for utløpet av Gryllefjorden i Torsken kommune. Stedet har navn etter en ulykke 3. mars 1726, da 90 fiskere druknet under et uvær på Torskeråsa like utenfor. Ifølge et sagn fant fiskere som lette etter omkomne et stort antall sjøvotter som var blitt vasket på land i Vottholla etter ulykken. Alle vottene passet på én hånd.
Rincón de Valentín (kommune)

Historie

Rincón de Valentín ble grunnlagt i 15. mars 2010.

Regjeringen

Ordføreren (alcalde) i kommunen er Miguel Dalmao (2010-2015).
Buxar (distrikt)

Demografi

Ved folketellingen i 2011 var det 1 707 643 innbyggere i distriktet, mot 1 402 396 i 2001. Den urbane befolkningen utgjør 9,61 % av befolkningen.
Barn i alderen 0 til 6 år utgjorde 16,80 % i 2011 mot 19,38 % i 2001. Antallet jenter i den alderen per tusen gutter er 925 i 2011, det samme som i 2001.
Sjumannsrugby under samveldelekene 2002

Sjumannsrugby under de britiske samveldeleker 2002. Sjumannsrugby var en av flere sporter under de syttende samveldelekene som ble arrangert i Manchester i England i perioden 25. juli til 4. august 2002. Det var andre gangen som sjumannsrugby var med på programmet i Samveldelekene. I lekene i 2002 var det en rugbyturnering for menn.